Az Európai Központi Bank határozata

(2003. december 18.)

az Európai Központi Bank tőkerészesedéseinek a nemzeti központi bankok közötti átruházásáról szóló szabályok megállapításáról és a befizetett tőke módosításáról

(EKB/2003/20)

(2004/46/EK)

AZ EURÓPAI KÖZPONTI BANK KORMÁNYZÓTANÁCSA,

tekintettel a Központi Bankok Európai Rendszere és az Európai Központi Bank alapokmányára és különösen annak 28.5. cikkére,

mivel:

(1) Az Európai Központi Bank (EKB) tőkéjéből való részesedés arányát kifejező és az egyes nemzeti központi bankokhoz (NKB-k) rendelt súlyoknak (a továbbiakban: "tőkejegyzési kulcs", illetve "tőkejegyzésikulcs-súlyok") a nemzeti központi bankoknak az Európai Központi Bank [1] tőkejegyzési kulcsában való százalékos részesedéséről szóló, 2003. december 18-i EKB/2003/17 határozatban meghatározott módosítása szükségessé teszi, hogy a Kormányzótanács ezzel összhangban határozza meg a tőkerészesedések NKB-k közötti átruházásáról szóló szabályokat.

(2) Az Európai Központi Bank tőkéjének a részt vevő nemzeti központi bankok által történő befizetéséhez szükséges intézkedések megállapításáról szóló, 2003. december 18-i EKB/2003/18 határozat [2] előírja, hogy az eurót elfogadott tagállamok NKB-jai (a továbbiakban: részt vevő NKB-k) milyen módon és mértékben kötelesek befizetni az EKB tőkéjét, a módosított tőkejegyzési kulcsra tekintettel. Az Európai Központi Bank tőkéjének az euro-övezeten kívüli nemzeti központi bankok részéről történő befizetéséhez szükséges intézkedések meghatározásáról szóló, 2003. december 18-i EKB/2003/19 határozat [3] meghatározza azon százalékos mértéket, amelyet az eurót be nem vezetett tagállamok NKB-jai (a továbbiakban: euro-övezeten kívüli NKB-k) kötelesek befizetni 2004. január 1-jén tekintettel a módosított tőkejegyzési kulcsra.

(3) A részt vevő NKB-k az EKB/1998/2 [4] határozat alapján befizették az EKB jegyzett tőkéjében való részesedésüket, illetve a Bank of Greece az EKB/2000/14 [5] határozat 2. cikke és az EKB/1998/14 [6] határozat alapján. Tekintettel erre a tényre, az EKB/2003/18 határozat 2. cikke előírja, hogy az adott esettől függően vagy a részt vevő NKB utalja át a fennmaradó összeget az EKB számára, vagy az EKB utalja vissza a különbség összegét a részt vevő NKB számára annak érdekében, hogy az EKB/2003/18 határozat 1. cikkének táblázatában meghatározott összegek befizetése teljesüljön. Az euro-övezeten kívüli NKB-k az EKB/1998/14 határozat alapján hasonlóképpen befizették az EKB jegyzett tőkéjében való részesedésüket. Tekintettel erre a tényre, az EKB/2003/19 határozat 2. cikke előírja, hogy az adott esettől függően vagy az euro-övezeten kívüli NKB utalja át a fennmaradó összeget az EKB számára, vagy az EKB utalja vissza a különbség összegét az euro-övezeten kívüli NKB számára annak érdekében, hogy az EKB/2003/19 határozat 1. cikkének táblázatában meghatározott összegek befizetése teljesüljön,

ELFOGADTA EZT A HATÁROZATOT:

1. cikk

A tőkerészesedések átruházása

Tekintettel az EKB tőkéjében lévő azon részesedésre, amelyekkel az NKB-k rendelkeznek 2003. december 31-én és az EKB tőkéjében lévő azon részesedésre, amelyekkel az NKB-k az EKB/2003/17 határozat 2. cikkében meghatározott tőkejegyzésikulcs-súlyok módosítása eredményeként 2004. január 1-jétől rendelkeznek, az NKB-k tőkerészesedéseiket egymás között átruházzák az EKB-n keresztül történő átadás útján annak biztosítása érdekében, hogy 2004. január 1-jén a tőkerészesedések felosztása megfelel a módosított súlyoknak. Ebből a célból, e cikk alapján és minden egyéb megkövetelhető alakiság és cselekmény nélkül, az NKB-k 2004. január 1-jén átadják vagy megkapják az EKB jegyzett tőkéjének az ezen határozat I. mellékletében található táblázat negyedik oszlopában a nevük mellett feltüntetett részét; a táblázatban a "+" jel jelzi az EKB által az NKB-nak átadandó tőkerészesedést, míg a "−" jel jelzi az NKB által az EKB-nak átadandó tőkerészesedést.

2. cikk

A befizetett tőke módosítása

(1) Figyelembe véve az EKB tőkéjének az egyes NKB-k által befizetett összegét, illetve az EKB tőkéjének az NKB-k által 2004. január 1-jén a részt vevő NKB-k esetében az EKB/2003/18 határozat 1. cikke, míg az euro-övezeten kívüli NKB-k esetében az EKB/2003/17 határozat 1. cikke szerint befizetendő összegét, az NKB-k 2004. január 2-án átutalják vagy megkapják az ezen határozat II. mellékletében található táblázat negyedik oszlopában a nevük mellett szereplő (euróban kifejezett) nettó összeget; a táblázatban a "+" jel jelzi az NKB által az EKB-nak átutalandó összeget, míg a "−" jel jelzi az EKB által az NKB-nak átutalandó összeget.

(2) 2004. január 2-án az EKB és azon NKB-k, amelyek az (1) bekezdés alapján összeg átutalására kötelesek, külön utalják át az EKB és az ilyen NKB-k által az (1) bekezdés alapján fizetendő összegeknek a 2004. január 1. és 2004. január 2. közötti időszakra fizetendő kamat összegét. A kamatösszeg küldői és címzettjei megegyeznek azon összegek küldőivel és címzettjeivel, amelyek után kamatot kell fizetni.

3. cikk

Általános rendelkezések

(1) A 2. cikkben meghatározott átutalásokat a transzeurópai automatizált valós idejű bruttó elszámolási rendszeren (TARGET) keresztül kell teljesíteni.

(2) A 2. cikk (2) bekezdése szerinti kamatok számítása napi szinten történik a 360 napos számítási módszer alapján a Központi Bankok Európai Rendszere által a legutolsó fő refinanszírozási műveletében alkalmazott marginális kamatlábbal megegyező kamatlábbal.

(3) Az EKB és a 2. cikk alapján átutalásra köteles NKB-k megfelelő időben kiadják az ilyen átutalások határidőben történő szabályszerű végrehajtásához szükséges utasításokat.

4. cikk

Záró rendelkezések

(1) Ez a határozat 2003. december 19-én lép hatályba.

(2) Ezt a határozatot az Európai Unió Hivatalos Lapjában ki kell hirdetni.

Kelt Frankfurt am Mainban, 2003. december 18-án.

az EKB Kormányzótanácsa részéről

Jean-Claude Trichet

[1] HL L 9., 2004.1.15, 27. o.

[2] HL L 9., 2004.1.15, 29. o.

[3] HL L 9., 2004.1.15, 31. o.

[4] HL L 8., 1999.1.14, 33. o.

[5] HL L 336., 2000.12.30, 110. o.

[6] HL L 110., 1999.4.28, 33. o.

--------------------------------------------------

I. MELLÉKLET

AZ NKB-K ÁLTAL JEGYZETT TŐKE

(euro) |

NKB | Jegyzett részesedés 2003. december 31-én | Jegyzett részesedés 2004. január 1-jétől | Átruházandó részesedés |

Nationale Bank van België/Banque Nationale de Belgique | 143290000 | 141485000 | - 1805000 |

Deutsche Bundesbank | 1224675000 | 1170200000 | - 54475000 |

Bank of Greece | 102820000 | 108070000 | + 5250000 |

Banco de España | 444675000 | 439005000 | - 5670000 |

Banque de France | 841685000 | 825875000 | - 15810000 |

Central Bank and Financial Services Authority of Ireland | 42480000 | 51270000 | + 8790000 |

Banca d'Italia | 744750000 | 728630000 | - 16120000 |

Banque centrale du Luxembourg | 7460000 | 8540000 | + 1080000 |

De Nederlandsche Bank | 213900000 | 221615000 | + 7715000 |

Oesterreichische Nationalbank | 117970000 | 115095000 | - 2875000 |

Banco de Portugal | 96160000 | 100645000 | + 4485000 |

Suomen Pankki | 69850000 | 71490000 | + 1640000 |

Danmarks Nationalbank | 83545000 | 86080000 | + 2535000 |

Sveriges Riksbank | 132685000 | 133180000 | + 495000 |

Bank of England | 734055000 | 798820000 | + 64765000 |

Összesen: | 5000000000 | 5000000000 | 0 |

--------------------------------------------------

II. MELLÉKLET

AZ NKB-K ÁLTAL BEFIZETETT TŐKE

(euro) |

NKB | Befizetett részesedés 2003. december 31-én | Befizetett részesedés 2004. január 1-jétől | Átutalás összege |

Nationale Bank van België/Banque Nationale de Belgique | 143290000 | 141485000 | - 1805000 |

Deutsche Bundesbank | 1224675000 | 1170200000 | - 54475000 |

Bank of Greece | 102820000 | 108070000 | + 5250000 |

Banco de España | 444675000 | 439005000 | - 5670000 |

Banque de France | 841685000 | 825875000 | - 15810000 |

Central Bank and Financial Services Authority of Ireland | 42480000 | 51270000 | + 8790000 |

Banca d'Italia | 744750000 | 728630000 | - 16120000 |

Banque centrale du Luxembourg | 7460000 | 8540000 | + 1080000 |

De Nederlandsche Bank | 213900000 | 221615000 | + 7715000 |

Oesterreichische Nationalbank | 117970000 | 115095000 | - 2875000 |

Banco de Portugal | 96160000 | 100645000 | + 4485000 |

Suomen Pankki | 69850000 | 71490000 | + 1640000 |

Danmarks Nationalbank | 4177250 | 4304000 | + 126750 |

Sveriges Riksbank | 6634250 | 6659000 | + 24750 |

Bank of England | 36702750 | 39941000 | + 3238250 |

Összesen: | 4097229250 | 4032824000 | - 64405250 |

--------------------------------------------------